Senecas Første brev til Lucilius

**Kære Lucilius**.

**1.** Det, du skal gøre, min kære Lucilius, er at stå fast på din egen ret til dig selv, og den tid, som man indtil nu har taget fra dig eller stjålet fra dig, eller som bare er smuttet for dig, den skal du nu holde sammen på og passe godt på. Du kan trygt stole på, at det er, som jeg skriver til dig: en del tid river man fra os, en del negler man ubemærket, og en del flyder væk mellem fingrene på os. Men at spilde sin tid på grund af egen ligegyldighed kan man overhovedet ikke være bekendt. Og bemærk så venligst, at en stor del af livet svinder hen, mens man gør noget forkert, den største del, mens man ingenting gør, og hele livet, mens man gør noget andet. **2.**  Kan du nævne mig et eneste eksempel på nogen, som sætter en pris på sin tid? som tillægger sin dag værdi? som forstår, at han selv dør hver dag? Det er her, vi bliver snydt, fordi vi ser døden foran os. En stor del af døden har allerede overhalet os. Den del af vores liv, som vi har bag os, har døden tag i. Du skal bare gøre, som du skriver, du gør, Lucilius, du skal opfatte alle dine timer som et samlet hele. Så vil du opdage, at du er mindre afhængig af i morgen, hvis du allerede har taget fat på i dag. **3.** Mens man går og udsætter livet, løber det forbi en. Alt andet, Lucilius, tilhører nogle andre, tiden er det eneste, der er vores. Naturen har sendt os ud i at eje dette ene flygtige og uhåndterlige fænomen, tiden, som enhver, der har lyst, kan smide os ud af. Og menneskers dumhed er så kolossal, at har de opnået bittesmå og fuldstændig ubetydelige ting, i al fald ting, som kan erstattes, så finder de sig i at skulle stå i taknemmelighedsgæld for det. Derimod er der ingen, der mener, han skylder nogen noget, bare fordi han har fået ens tid, og det selv om tiden er det eneste, ikke engang en taknemmelig kan betale tilbage.

**4.** Nu vil du jo nok spørge, hvad jeg da så gør, siden jeg kan give dig de her regler. Det skal jeg bekende ganske fri og frank. Det, der plejer at være tilfældet hos en, der er indstillet på luksus, men som også er omhyggelig, det er også tilfældet for mig, for jeg kan gøre rede for udgifterne. Jeg kan ikke sige, jeg ikke mister noget, men hvad jeg mister, hvorfor og hvordan, det kan jeg sige. Jeg kan aflægge regnskab for min fattigdom. Men det er gået mig, som det går de fleste, der uden egen skyld er kommet ud i armod, for alle beklager og undskylder hans situation, men der er ingen, der hjælper ham. **5.**  Nå, hvad skal jeg så sige til det? jeg mener nu ikke, at man er fattig, hvis man har nok i den lillebitte smule, man har tilovers. For dit vedkommende vil jeg gerne, at du passer godt på dit, og at du begynder i god tid, for som vore forfædre sagde, så er det for sent at spare, når man har nået bunden. Det er jo ikke kun smulerne, der ligger dernede, det er også det ringeste.

Din Seneca

*Ovs. Af Johannes Thomsen*